Juridica äsja ilmunud erinumber on pühendatud Eesti Advokatuuri lähenevale 95. aastapäevale
Toimetajaveerus kirjutab Eesti Advokatuuri esimees Sten Luiga: „Käesolev erinumber sisaldab artikleid mitmest vallast, kuid ka sellel korral ei ole me saanud mööda infoühiskonna väljakutsetest.
Elise Vasamäe arutleb autoriõiguste ja Karmen Turk anonüümse väljendusvabaduse teostamise üle infoühiskonna tingimustes. Kevin Siivelt analüüsib võrdlevalt erasüüdistuse instituudi taastamise poolt- ja vastuargumente ning Rene Frolov konkurentsi kahjustava teabevahetuse eri aspekte. Eetikaküsimusi esindab käesolevas numbris Sille Allikmetsa artikkel halduse heast tavast ning Ain Alvini artikkel advokaatide kutse-eetika, tegutsemispõhimõtete ja regulatsiooni võimalikust arengust Euroopa õigusruumis. Numbrisse mahub veel lühike ülevaade Eesti Advokatuuris aktuaalsetest teemadest tänavusel juubeliaastal ning Hannes Vallikivi artikkel juristide liikumisest eri õiguselukutsete vahel aastatel 1934–1940.“
Numbris avaldatakse info eelseisvatest 33. Eesti õigusteadlaste päevadest.
Õigusteadlaste päevade toimumist tähistab kirjastus Juura eripakkumisega - kuni jaanipäevani on võimalus omandada 33 nimetuse seast huvipakkuv trükis ainult 1 euroga (sh kogumik Õigusteadlaste päevad 1922-1940. Protokollid). Sooduspakkumine on kättesaadav siin.